Bábjáték a bölcsőtől a sírig | Magyar Művészeti Akadémia
A cím mindent elmesél. Egy kalandos pályáról szól a visszaemlékezés, a „mindenek előtti és mindenek feletti" családról, a magányosságában és szomorúságában is szép életről. Megörökíti az ősök örökségét, a legendás népligeti Bódé történetét, a gyermekkort, annak minden meghatározó hangulatával, iskolai csínytevéseivel, sérelmeivel, szól a szerelmekről, hitről és vallásról, s a különös álmokról is. És persze a bábjátékosról – a komédiás élet nehézségeiről –, sikerekről, gátló erőkről egyaránt. A sorok tónusa olyan személyes, mintha Kemény Henrik még köztünk lenne, mintha csak most mesélne jellegzetes hangján.
A kötet anyaga valóban nem más, mint Kemény Henrik saját szavaival elmondott, megfestett önarcképe, a történeteket Láposi Terka jegyezte le 2004-től folyamatosan. Nem mellesleg ő az alapítvány vezetője, a hagyaték gondozója, mindent megtesz, hogy Debrecenben állandó, interaktív kiállítás létesüljön a bábos hagyatékból. Ő írta a Prológust is, amiben egy a vásári bábjátékról szóló elméleti, színháztörténeti megközelítés is helyet kapott. Természetesen a könyv kiegészül a kitüntetéseket, az életutat és a családfát bemutató oldalakkal.
Vitéz László, Süsü, Hakapeszi Maki, Furfangos Frigyes, Böbe baba – ki ne ismerné ezeket a bábfigurákat. S hogy a bábok mögött/alatt megbúvó bábost is meglássuk, egy letűnőben lévő műfaj halhatatlan alakjának emlékét is megőrizzük – ebben segít ez a nagyszerű, igényes kivitelű és képekkel bőven illusztrált remek kötet. „Nem jó egyedül!" – sóhajtott fel többször Magyarország bábművésze. De bábjaival a következő nemzedék szívében is bizton helyet kap.
(Kemény Henrik: Életem a bábjáték bölcsőtől a sírig. Egy vásári bábjátékos, komédiás önarcképe. Korngut-Kemény Alapítvány, Budapest, 2012, 133 oldal)
June 19, 2012 | könyvbemutató , kemény henrik